ભાજપ માટે જસદણની બેઠક પર જીત મેળવવી એક પડકાર હતો ત્યારે તત્કાલિન મુખ્યમંત્રી નરેન્દ્ર મોદીના શાસનમાં એ વખતના કોંગ્રેસના કોળી આગેવાન કુંવરજી બાવળીયાના વિશ્વાસુ ભરત બોધરાને ભાજપમાં પ્રવેશ આપ્યો હતો અને એમને જ ટિકિટ આપીને ચૂંટણી જીતી હતી. બાવળીયા એ વખતે સાંસદ બની ગયા હતા. પરંતુ ૨૦૧૪ની ચૂંટણીમાં હાર પછી બાવળીયાએ ફરીથી વિધાનસભામાં નસીબ અજમાવવાનો આગ્રહ રાખી ૨૦૧૭ વિધાનસભાની ચૂંટણીમાં જીત મેળવી હતી. જોકે, રાજકોટ લોકસભા બેઠક પરના સમીકરણોને ઠીક કરવા માટે ભાજપે બાવળીયાને જ તોડી પોતાની સાથે જોડી લેતાં કોંગ્રેસની સ્થિતિ કોળી બેઠકો માટે થોડીક કઠિન બની છે. બાવળીયાને ગયા મે મહિનામાં ભાજપે ધારાસભ્યપદેથી રાજીનામુ અપાવીને સીધા રૂપાણી સરકારમાં મંત્રી બનાવી દેતાં કોંગ્રેસ પક્ષે આ બેઠક પર બાવળીયાને હરાવવા માટે કમર કસી છે.